司马光
送薯蓣苗与兴宗
客从魏都来，贻我山藷实。
散之膏土间，春苗比如栉。
吾家庭户狭，树艺苦其密。
危根递扶载，怒牙犹怫郁。
兴言念伊人，好嗜与我一。
家蓄桐君事，喜观汜氏述。
虽为簪带拘，雅尚林樊逸。
分献取其诚，岂容羞薄物。
况闻知药者，饵此等苓术。
愿益君子年，康直体无疾。
散诞得宽壤，繁大宜无日。
萧桃新蔓抽，苯莼故丛失。
入冬霜霰严，叶落掊可出。
伸如猿臂长，拳若熊膰腯。
拾木爨铜鼎，相期聚书室。
谁得与共徒，豀茶与山栗。